
Sülysáp Nagyközség Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 2647-9/2012
Előterjesztést készítette: Tóth Krisztina jegyző
Előterjesztés elkészítésének időpontja: 2012. június 8.
Előterjesztést véleményezi: PTÜB
Döntés módja: nyílt szavazás, egyszerű szótöbbség
Melléklet: -
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. június 14-én tartandó munkaterv szerinti ülésére

7. napirendhez

Tárgy:
A Brand Sec Kft. ajánlata az önkormányzati ingatlanok távfelügyelet keretében történő vagyonvédelmére
Tisztelt Képviselő-testület!

A Brand Sec Kft. (székhelye: 2230 Gyömrő, Szent István u. 31.; Bodoki István ügyvezető) ajánlattal fordult önkormányzatunkhoz az önkormányzati ingatlanok vagyonvédelmének vonulószolgálattal biztosított távfelügyeleti úton történő védelmével kapcsolatosan.

A távfelügyelet keretében a szolgáltató figyeli az épületek riasztórendszerét, és riasztás esetén értesíti a tulajdonost, kiküldi saját járőrszolgálatát, és szükség esetén értesíti a hatóságokat. 
Az ajánlatot tevő társaság 2009-ben kezdte meg a működését Gyömrőn, ahol azóta ellátják a település intézményrendszerének védelmét, Sülysápon 2012 júliusától fognak járőrszolgálatot működtetni.
Az önkormányzati intézmények riasztórendszereinek átvizsgálását és a felügyeletükre történő programozását díjmentesen vállalják. A távfelügyeleti szolgáltatás kedvezményes havi díja 3.000 Ft+áfa / objektum, ami éves díjfizetés vállalása esetén 10 %-kal tovább csökkenhet.
Önkormányzatunk jelenleg a Polgármesteri Hivatal apparátusával látja el az intézményi riasztórendszerek felügyeletét. Ennek keretében egy kolléga napi 24 órában figyeli a riasztókat 18 épületünkben, ami jelenleg havonta bruttó 20.000 Ft költséget jelent az önkormányzat számára. Riasztás esetén az érintett érzékelők felülvizsgálata is megtörténik a kolléga részéről.
Az ajánlat szerint a 18 objektum figyelése – éves díjfizetés mellett, vagyis 10 % kedvezménnyel – havi 61.722 Ft költséget jelentene, viszont továbbra is szükségünk lenne, hogy éjjel-nappal a szolgálat rendelkezésére álljon valaki az önkormányzattól vagy az intézményektől riasztás esetére.
Illetve nem tér ki az ajánlat arra, így a céget telefonon kerestük meg ezügyben, hogy kiszállás esetén mely esetekben  számítanak fel díjat. Ennek alapján további 1.000 Ft+áfa összeg kerül kiszámlázásra téves riasztás esetén, és minden olyan riasztás tévesnek minősül, amikor ténylegesen nem történik betörés.

Jelenleg havonta átlagban 30 riasztás történik ingatlanainkon, aminek – a fenti értelemben – eddig 100 %-a tévesnek minősült.
Kérem a Képviselő-testület szíves döntését az ügyben. 
A/2012. (VI. 14.) ÖKT határozati javaslat

Sülysáp Nagyközség Önkormányzatának Képviselő-testülete 

1./ a Brand Sec Kft. (székhelye: 2230 Gyömrő, Szent István u. 31.; adószáma: 14903731-2-13) által az önkormányzati ingatlanok vagyonvédelmének vonulószolgálattal biztosított távfelügyeleti úton történő védelmére tett, 2012. május 24-én kelt ajánlatával élni kíván;
2./ felkéri és felhatalmazza a polgármestert a szükséges szerződés aláírására.

Határidő: 2012. június 30.
Felelős: polgármester
B/2012. (VI. 14.) ÖKT határozati javaslat

Sülysáp Nagyközség Önkormányzatának Képviselő-testülete a Brand Sec Kft. (2230 Gyömrő, Szent István u. 31.) által az önkormányzati ingatlanok vagyonvédelmének vonulószolgálattal biztosított távfelügyeleti úton történő védelmére tett ajánlatát megköszönve úgy dönt, hogy azzal nem kíván élni.
Határidő: azonnal
Felelős: polgármester
Sülysáp, 2012. június 8.

Horinka László s.k.


polgármester

